Thor Pedersen (V), 2002-11-19:
I juni måned 2002 indgik regeringen økonomiaftaler med henholdsvis Kommunernes Landsforening og Amtsrådsforeningen om kommunernes og amternes økonomi for 2003.
Aftalerne indebar, at der i 2003 blev afsat ca. 2,5 mia. kr. til nye initiativer i forhold til 2002.
Det var hensigten i aftalerne, at disse øgede ressourcer skulle prioriteres til de helt centrale velfærdsområder i kommuner og amter.
Aftalerne sikrer således finansiering af forbedringer på sygehusområdet, dækning af øgede medicinudgifter, på socialområdet, herunder til en indsats for særlig vanskeligt stillede børn og unge f.eks. i døgntilbud, på folkeskoleområdet og til de svage grupper i samfundet, hjemløse, narkomaner, sindslidende og prostituerede.
De kommunale budgetter er nu vedtaget, og det er tid til at gøre regnskabet op.
For den samlede kommunale sektor er der tale om et meget fint resultat.
Det er der grund til at rose dem for.
I kommunerne under Kommunernes Landsforening er råderummet til serviceudgifter i 2003 forøget med 800 mio. kr. i alt.
Det forøgede råderum er især udmøntet på de to centrale velfærdsområder socialområdet og undervisningsområdet.
på knap 500 mio. kr. Endvidere er der en realvækst i kommunerne til udgifter til fleksjob på yderligere 300 mio. kr.
I amterne er realvæksten i 2003 præcis som aftalt 1,5 mia. kr.
Den største del af råderummet er i amterne udmøntet på sundhedsområdet.
I kommunerne levede budgetterne fuldt ud op til skattestoppet.
Det var desværre ikke tilfældet for amterne, der især som følge af beslutningerne i et enkelt amt har øget den gennemsnitlige udskrivningsprocent i 2003 i forhold til 2002.
Det skal jeg ikke komme nærmere ind på her, men henvise til det lovforslag, som regeringen har fremsat i fredags, og som senere skal behandles her i Folketinget.
Men jeg vil fremhæve to sektorområder, som der har været særlig fokus på i debatten: sundheds- og socialområdet.
Sundhedsområdet er det område i Danmark, der de seneste år har været prioriteret højest.
Der er i en årrække tilført særligt sygehusene betydelige ressourcer til bl.a. bekæmpelse af ventelister.
Regeringen afsatte i forbindelse med finanslovaftalen for 2002 en ekstraordinær pulje på 1,5 mia. kr. til nedbringelse af ventelisterne.
I regeringens aftale med Amtsrådsforeningen om amternes økonomi for 2003 var sundhedsområdet naturligvis også det område, der fyldte mest.
I aftalen er det forudsat, at der tilføres sundhedsområdet ca. 1 mia. 250 mio. kr. yderligere i 2003 ud over den resterende del af puljen på 1,5 mia. kr.
Disse penge skal i det væsentligste bidrage til forbedringer på sygehusområdet og en fortsat vækst på medicinområdet.
Jeg er derfor tilfreds med, at budgetterne nu viser, at specielt sygehusområdet er prioriteret i 2003 svarende til aftalen mellem regeringen og Amtsrådsforeningen.
Med budgetterne for 2003 sikres en fortsat udbygning og forbedring af sundhedsvæsenet.
Også på socialområdet viser budgetterne, at der er en klar realvækst i både amter og kommuner i 2003.
I aftalen for 2003 var der forudsat en realvækst på de øvrige områder, herunder socialområdet i amterne, på 250 mio. kr.
I amternes budgetter udgør realvæksten på socialområdet næsten 400 mio. kr. svarende til en realvækst på 5,6 pct.
Det betyder, at amterne har løftet socialområdet ud over det aftalte ved at omprioritere udgifterne fra infrastruktur, administration m.v. til socialområdet, og det fortjener amterne ros for.
Kommunernes budgetter på socialområdet og sundhedsområdet indebærer, at der i 2003 vil være en realvækst på 200 mio. kr. i forhold til 2002.
Hertil kommer en realvækst i kommunernes udgifter til fleksjob på 300 mio. kr. Indsatsen på socialområdet, herunder indsatsen for de svage grupper, er altså ikke blevet svækket, men tværtimod styrket, ganske som regeringen har aftalt med Kommunernes Landsforening og Amtsrådsforeningen.
Jeg vil gerne i forlængelse af disse tal, som vi nu kender,
tilbagevise den massive kritik af regeringen, der blev fremført i forbindelse med statsministerens åbningsredegørelse den 3. oktober.
Regeringen blev bl.a. af hr. Villy Søvndal beskyldt for at have presset amter og kommuner til generelle nedskæringer på socialområdet.
»Enhver i det her Folketing, der er i stand til at orientere sig i virkeligheden, ved, at man er i gang med de mest massive sociale besparelser i 20 år.
Alle ved det, og så er det da meningsløst at fastholde et billede, som alle ved ikke er et rigtig billede.«
Og videre blev det sagt: »Man skærer i de muligheder, der skulle hjælpe de svage, samtidig med at man bygger nogle underlige luftkasteller op, som alle ved ikke er hentet i denne her verden.« Hr. Villy Søvndal fremførte endvidere, at de påståede nedskæringer på socialområdet var i lodret modstrid med alt, hvad regeringen sagde før valget.
Det er også i lodret modsætning med alt det, regeringen har sagt indtil nu - sagde hr. Villy Søvndal.
Hertil vil jeg blot sige, at der ikke er tale om nedskæringer under ét, men realvækst.
Regeringen har til punkt og prikke holdt, hvad den har lovet både før og efter valget.
Det gælder både i forhold til vælgerne og i forhold til kommuner og amter.
Hvis der er nogen, der har problemer med troværdigheden, er det ikke regeringen, men snarere de, der påstår, at regeringen ikke holder, hvad den lover.
Jeg må på baggrund af de foreliggende budgetter konstatere, at det var SF og ikke regeringen, der tog fejl. Det var SF og ikke regeringen, der opbyggede underlige luftkasteller, da man beskyldte kommuner og amter for de mest massive nedskæringer i 20 år.
Aftalerne om de kommunale udgifter i både kommuner og amter i 2003 er overholdt, og ressourcerne er prioriteret de centrale områder, hvor det er regeringens opfattelse, at der skal prioriteres.
Med disse budgetter vil der i 2003 fortsat ske en udbygning på de områder, hvor det er nødvendigt, samtidig med at den samlede danske økonomi holder sig på sporet.
Det er jo også de budgettal, der er årsag til, at vi kan se, at der kommer en stigende beskæftigelse i kommuner og amter ikke bare her i 2002, men også i 2003.
Der er også en tak til Amtsrådsforeningens bestyrelse for det arbejde, som de har udført, og det er selvfølgelig beklageligt, den beklagelse deler vi med Amtsrådsforeningens bestyrelse, at det ikke er lykkedes for amterne under ét at overholde den aftale, som var indgået med regeringen.
Forhandling